钦定古今图书集成/明伦汇编/氏族典/第207卷 > 《廖用贤尚友录》 > 曹冲
## 钦定古今图书集成/明伦汇编/氏族典/第207卷 > 《廖用贤尚友录》 > 曹冲

按《魏志邓哀王冲传》：“冲字仓舒，少聪察岐嶷。生五六
岁，智意所及，有若成人之智。时孙权曾致巨象，太祖
欲知其斤重，访之群下，咸莫能出其理。冲曰：‘置象大
船之上，而刻其水痕，所至称物以载之，则校可知矣’。”
太祖大悦，即施行焉。时军国多事，用刑严重，凡应罪
戮而为冲微所辨理，赖以济宥者，前后数十。太祖数
对群臣称述，有欲传后意。年十三，建安十三年，疾病，
太祖亲为请命。及亡，哀甚，赠骑都尉，命宛侯据子琮
奉冲后。二十二年，封琮为邓侯。黄初二年，追赠谥冲
曰邓哀侯，又追加号为公。三年，进琮爵，徙封冠军公。
四年，徙封巳氏公。太和五年，加冲号曰邓哀王。景初
元年，琮坐于中尚方作禁物，贬爵为都乡侯。三年，复
为巳氏公。正始七年，转封平阳公。